Тоня Трайкова
Морска картина на жена

chitanka.info

В морето няколко рибарски лодки

се плъзгат към притихналия залив,

бездомно псе покрай вълните броди

и спира, за да вие срещу залеза.

Една жена лежи на плажа, тежка,

с безформени бедра и на години,

тя с цялото си същество усеща

как пясъкът полека-лека стине.

В небето шумно гларуси се гонят

и тъмен облак слънцето поръбва,

пера в сборичкването се отронват,

а тя зиморничаво трака зъби.

Но няма сили пак да се надигне,

да тръгне към настъпващата старост.

И сякаш въздухът не й достига,

щом духва към едно перо от гларус.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.